Die Dienssentrum in die grendeltyd - NG Kerk Somerset-Wes
Die Dienssentrum in die grendeltyd
admin1Dienssentrum, Gemeentenuus20/05/2020	Leave a comment0
Helderberg Uitreik se Dienssentrum in die Grendeltyd
Aangesien die Dienssentrum so 'n noodsaaklike diens verrig met die verspreiding van voedsel aan soveel projekte in die omgewing, is toestemming gevra en verkry om voort te gaan, maar sonder al die vrywilligers wat elke week kom hand bysit.
Soos reeds berig in NG Helderberg se Nuusbriewe:
Die Dienssentrum by die kerkkantoor werk baie hard, dit is nou Yolandé en haar gesin. Baie dankie vir elkeen wat voorraad kom afgee en ook die wat 'n finansiële bydrae maak, dit maak 'n groot verskil aan baie mense se lewe. Die Dienssentrum word ook baie geseën met skenkings van onder andere Woolworths, Spar, Pick n Pay, Checkers en DeliVeg. Yolandé en haar gesin verpak die kos in sakke en dit word dan weer afgehaal deur projekte, sopkombuise en nog ander plekke in die gemeenskap.
Foto 1 toon die tafels in die Dienssentrum op 'n tipiese Maandag-oggend, volgepak met die produkte wat geskenk en aangekoop is.
Foto 2 toon vir Yolandé by 'n gedeelte van 'n besonder groot skenking deur SPAR. Hierdie produkte word dan in kleiner pakkies vir individuele gesinne verpak, soos gesien in foto 3, wat die produkte toon vir ons Moedergemeente se 13 Caritas gesinne.
Bo en behalwe die twee gemeentes se hulpbehoewende gesinne word daar tans elke week ongeveer 60 kospakkies versprei onder verskillende projekte en aan persone wat om hulp aanklop.
Dan is daar die afgelope weke van die grendeltyd ook voedsel voorsien aan 8 sopkombuise in Macassar, Eersterivier en Sir Lowry's Pass dorp, asook aan die Thomas House of Hope wat voedsel voorsien aan die haweloses in ons dorp. Bright Lights ontvang drie keer per week voedsel, en indien daar genoeg is voorsien hulle weer aan die kinderhuis in Sandveld (Macassar). Ongelukkig is die Tereo skool gesluit in die grendeltyd en is die voorsiening aan hulle tydelik gestaak.
Foto 4 toon die binneplein agter die Dienssentrum, waar die verskillende projekte hul voorraad kom afhaal. (Die meeste was reeds afgehaal toe die foto geneem is).
Die Helderberg Uitreik se Rampfonds, onder Pia Nanny se leiding, het die afgelope tyd ook kos voorsien aan 3 sopkombuise, waaronder die groot sopkombuis by die laerskool in Sir Lowry's Pass dorp. Hierdie voedingskema was voorheen deur die staat befonds, maar sedert die grendeltyd ingetree het is hulle totaal afhanklik van skenkings soos hieronder getoon in foto 5.
Moedergemeente se Caritas-uitreik voorsien voedsel aan behoeftige gesinne in ons gemeente. Foto 6 toon vir Hester Loots in die kerksaal se kombuis, waar sy besig is om die voorraad wat van die Dienssentrum ontvang is te verdeel tussen die 15 gesinne wat tans gehelp word.
Daar sal nog lank 'n behoefte wees vir lidmate om by te dra. Die kos wat benodig word, is veral: mieliemeel, lanklewemelk, suiker, rys, sousbone, blikkies soutbeesvleis/pilchards, sojavleis, tee en koekies. As jy wil help, plaas dit asseblief in 'n plastiekwinkelsak en lewer dit Maandag tot Woensdag en Vrydag tussen 09:00-11:00 by die Dienssentrum af.
Kontak vir Liesle in ons kerkkantoor, of dienssentrum@nghelder.co.za of pia.nanny@gmail.com met vrae. Die bankbesonderhede van die Dienssentrum is: ABSA Helderberg, Rek nr 9114 483 080, Takkode 632005. Swift-kode vir buitelandse donateurs: ABSAZAJJ. Merk asb Dienssentrum.
'n Anonieme weldoener het gevra dat Yolande, op sy onkoste, kospakkies vir 35 gesinne moet aankoop. Die pakkies word later vandag afgehaal by die Dienssentrum en by 'n winkelsentrum oorhandig aan 'n pastoor om dit in Khayelitsha aan behoeftige gesinne te skenk.
Die 35 pakkies staan links op die foto. Die ander pakkies op die vloer van die Dienssentrum is skenkings deur gemeentelede van Helderberggemeente.